
  PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ,

DE DISCIPLINĂ ŞI IMUNITĂŢI
	
	Bucureşti, 31 mai 2011

PL-x 344/2011


AVIZ

asupra

proiectului de Lege pentru modificarea şi completarea Legii nr.111/1996 privind desfăşurarea în siguranţă, reglementarea, autorizarea şi controlul activităţilor nucleare
În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu proiectul de Lege pentru modificarea şi completarea Legii nr.111/1996 privind desfăşurarea în siguranţă, reglementarea, autorizarea şi controlul activităţilor nucleare, trimis cu adresa nr. PL-x 344 din 16 mai 2011, înregistrat cu nr.31/500 din 17 mai 2011.
Proiectul de lege a fost adoptat de Senat în condiţiile art.75 alin.(2) teza a III-a din Constituţia României, republicată, în şedinţa din 9 mai 2011, în calitate de primă Cameră sesizată.

Camera Deputaţilor este Cameră decizională, în conformitate cu art. 75 alin. (1) şi (3) din Constituţia României, republicată şi art. 92 alin.(9) pct.2 din Regulamentul Camerei Deputaţilor, republicat, cu modificările şi completările ulterioare. 
Proiectul de lege are ca obiect de reglementare modificarea şi completarea Legii nr.111/1996 privind  desfăşurarea în siguranţă, reglementarea, autorizarea şi controlul activităţilor nucleare, republicată, cu modificările şi completările ulterioare, în sensul înlăturării prevederilor referitoare la autorizarea de către Comisia Naţională pentru Controlul Activităţii Nucleare (CNCAN) a sistemelor de management implementate de furnizorii de produse şi servicii pentru instalaţiile nucleare, a redefinirii fazelor de autorizare a instalaţiilor nucleare şi a înlocuirii sintagmei “proprietar” cu ”deţinător”.
Potrivit prevederilor art.61 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a dezbătut iniţiativa legislativă în şedinţa din 31 mai 2011.

Membrii Comisiei au examinat proiectul de lege supus avizării, expunerea de motive, punctul de vedere al Guvernului României, transmis cu adresa nr.470 din 25 februarie 2011, conform căruia Guvernul nu susţine adoptarea acestei iniţiative legislative şi avizul favorabil, cu observaţii şi propuneri, al Consiliului Legislativ, aviz cu nr.1650 din 28 decembrie 2010.

În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a proiectului de lege întrucât aplicarea soluţiilor legislative propuse, respectiv anularea cerinţei de autorizare şi control al furnizorilor de produse şi servicii cu impact asupra securităţii nucleare ar determina o schimbare majoră în sistemul de reglementare naţional în domeniul nuclear şi ar putea compromite siguranţa în funcţionarea instalaţiilor nucleare. Redefinirea fazelor de autorizare a instalaţiilor nucleare ar îndepărta cerinţele legii de situaţia reală a ciclului de viaţă a acestora şi de bunele practici la nivel internaţional. Înlăturarea controlului exercitat de CNCAN poate compromite siguranţa viitoarei funcţionări a unităţilor 3 şi 4 ale Centralei Nuclearoelectrice Cernavodă, a cărei construcţie şi relansare este iminentă.
În raport de obiectul şi conţinutul reglementării, iniţiativa legislativă face parte din categoria legilor organice.

                             PREŞEDINTE,                          
            SECRETAR,

                               Daniel Buda                                    Gabriel Andronache

Consilier parlamentar,

Rodica Penescu

